Ùczbë na e-learningòwi platfòrmie przezdrzelë ju pierszi kùrsantowie, jaczi na zakùńczenié 48-gòdzënowégò pòznôwaniô kaszëbiznë (tradicyjnégò kùrsu òrganizowónégò przez Akademiã) próbòwelë przeńc przez wszëtczé cwiczënczi. Wikszoscë ùdało sã to zrobic dosc bëlno i zagwësniwelë, że rôd bãdą sã brelë téż za pòstãpné. Widzałë sã jima filmë, zwãkòwé materiałë, cwiczënczi pòdług nich òstałë dopasowóné do jich rówiznë. Nôwiãcy jiwrów mielë òglowò z pisanim pò kaszëbskù na kluczplace i przechôdanim z jednégò dzélu ùczbë do drëdżégò. E-learningòwą platfòrmã sprôwdzywelë téż szkólny Akademie Warkòwégò Sztôłceniô. To òtemkniãcé sã kaszëbsczi metodiczi na terôczasny ôrt nôùczaniô. Mòże służëc szkólnym do prôcë ze starszima ùczniama, a jesz barżi z dozdrzeniałima lëdzama. Bëlno, że je téż mòżlëwòta samòstójnégò twòrzeniô rozmajitëch atrakcyjnëch materiałów didakticznëch dlô ùczniów. Jich ùsôdzanié na platfòrmie zdôwô sã prosté – klarëje Ludmiła Gòłąbk.